Ole Sohn (SF), 2004-03-09:
Jeg blev meget inspireret af hr. Lars Barfoeds ordførerindlæg, ikke mindst fordi hr. Lars Barfoed i den grad var i stand til trods forkølelsen at benægte fakta og så oven i købet se ud, som om han selv troede på det, han sagde.
Det synes jeg er lidt imponerende. I det hele taget har det været en fantastisk debat i dag, hvor regeringspartierne i den grad inderst inde godt ved, at de har en ufattelig dårlig sag, da de ikke har noget bud på, hvordan man kommer arbejdsløsheden til livs.
Når hr. Lars Barfoed så forsøger at lægge sig tæt hen til mikrofonen for ligesom at understrege vigtigheden af budskabet om, at man da ikke kan forestille sig, at langhårede marxister skulle være dem, der skulle drive dansk erhvervsliv frem, så vil jeg sige til hr. Lars Barfoed: Det er faktisk sådan virkeligheden hænger sammen.
Det var langhårede, det var marxister, de gik i islandske sweatere, fodformede sko og læste Karl Marx, men de ville redde verden, og de spurgte: Hvordan gør vi det?
Vi må da have alternativ energi i stedet for alle de her brændstoffer.
Og så begyndte de at sige: Vi skal da lave en eller anden vindmølle.
Hvad ville dansk vindmølleindustri være i dag, hvis ikke nogle røde, langhårede folk blev ved at sige: Vi skal, og vi skal, og vi skal gøre noget ved den alternative energi?
Til sidst lykkedes det at få sat nogle udviklingsmidler i gang, og så har vi fået verdens bedst fungerende vindmølleindustri, et af Danmarks bedste eksportområder.
Hvad er hr. Lars Barfoeds bidrag til den succes?
Det er som det allerførste, denne her regering gjorde, da den kom til, at sløjfe al støtte til vindmølleindustriens udvikling, stoppe nogle havvindmølleprojekter, neddrosle forskningen i alternativ energi, solenergi og lignende.
Det er da fantastisk, at hr. Lars Barfoed ikke kan se, at det er her, fremtiden ligger. Så er der en idé i Nordjylland om nogle pædagoger og nogle arbejdsløse slagteriarbejdere og nogle økologiske bønder, der, som hr. Lars Barfoed så smukt sagde, har en idé om, hvordan man kan lave noget alternativ kost.
Jamen prøv nu at tænke tanken videre.
Dermed er der nogle afledte besparelser i sundhedssektoren, og samtidig bliver der nogle eksportmuligheder for sådan en ny industri.
På samme måde kan man spørge: Hvorfor sætter vi ikke gang i renovering af vandledningerne og af kloakledningerne, for de er gennemtæret over hele landet?
Arbejdskraften er til rådighed, producenterne af vandrør og kloakrør er til stede, entreprenørerne skriger efter at få lov at lave noget.
Hvad er regeringens svar på det?
Nej, det skal de ikke gøre, for arbejdskraften skal stå til rådighed for det private arbejdsmarkedet.
Hvem er det, der skal lave vandledningerne?
Det er de private.
Men det skal jo laves før eller siden, og hvorfor så ikke gøre det, når der er lavkonjunktur?
Det er derfor, det er vigtigt, at en ansvarlig regering, som vil gøre noget for beskæftigelsen, griber ind, når der er lavkonjunktur, og trækker sig lidt tilbage, når der er højkonjunktur.
Og det er den mekanisme, som den nuværende regering ikke kan forstå.
Jeg tror faktisk heller ikke, at den vil forstå det, men den kan i hvert fald ikke forstå det.
Hvorfor ikke give boligejere mulighed for at få støtte til energibesparende foranstaltninger: massiv beskæftigelsesfremgang, udvikling af nye teknologier og industrier, ny eksport?
Hvorfor ikke sætte meget mere målrettet energiteknologisk forskning og udviklingsindsats i gang?
Man kunne genetablere Den Grønne Jobpulje, og vi bør ikke mindst for den store gruppe af borgere, som ikke har en jordisk chance for at nå at komme tilbage på arbejdsmarkedet, inden de skal gå på efterløn eller pensioneres, genetablere servicejobordningen.
Til kritikken om, som hr. Jens Vibjerg var lidt inde på tidligere i dag, at det er en falliterklæring, vil jeg sige: Hvad er det da for noget frygteligt vås at sige?
Er det en falliterklæring at være ansat som skolelærer i den offentlige sektor eller være ansat som pedel eller være ansat som chauffør i den offentlige sektor?
Hvorfor søren skulle det være forkert at sige, at frem for at vi bruger offentlige kroner til arbejdsløshedsdagpenge, så vil vi sige til kommunerne: I får ekstra bloktilskud, hvis I ansætter lidt flere for at forbedre servicen?
Det er da logik for burhøns, vil jeg sige.
Det tror jeg faktisk også hr. Jens Vibjerg vil kunne se, hvis han vil kigge ud over de ideologiske briller, som er med til at holde tusindvis af arbejdsløse over 50 år ude i arbejdsløshed.
Det, der er det mest imponerende, er, at det er oppositionen, der kommer med dem alle sammen.
Så når valget er overstået, så går det fremad igen.